钦定古今图书集成/明伦汇编/官常典/第782卷 > 崔仁师
## 钦定古今图书集成/明伦汇编/官常典/第782卷 > 崔仁师

按《唐书》本传：“仁师，定州安喜人。武德初，擢制举，调管
州录事参军。陈叔达荐仁师才任史官，迁右武卫录
事参军，与修梁、魏史。贞观初，改殿中侍御史。时青州
有男子谋逆，有司捕支党，累系填狱，诏仁师按覆。始
至，悉去囚械，为具食饮汤沈，以情讯之，坐止魁恶十
馀人，它悉原纵。大理少卿孙伏伽谓曰：‘原雪者众，谁
肯让死就决而事变，奈何’？”仁师曰：“治狱主仁恕，故谚
称：‘杀人刖足，亦皆有礼’。岂有知枉不申，为身谋哉？使
吾以一介易十囚命，固吾愿也。”及敕使覆讯，诸囚咸
叩头曰：“崔公仁恕，必无枉者。”举无异辞。由是知名。迁
度支郎中。尝口陈移用费数千石，太宗怪之，诏黄门
侍郎杜正伦持簿，使仁师对唱，无一谬，帝奇之。时校
书郎王元度注《尚书》《毛诗》，诋孔、郑旧学，请遂废。诏诸
儒大议，博士以下不能诘。河间王孝恭请与孔、郑并
行，仁师以元度不经，条不合大义者奏之，元度报罢。
迁给事中。时有司以律反逆者缘坐，兄弟没官为轻。
诏八座议，咸言：“汉、魏、晋谋反，夷三族，请改从死。”仁师
曰：“父子天属，足累其心，此而不恤，何爱兄弟？房？”元龄
曰：“祖有荫孙义，则孙、祖亲重而兄弟属轻。今应重者
流而轻者死，非用刑意。”遂不改。后密请魏王为太子，
失帝旨，左迁鸿胪少卿，稍进民部侍郎。又征辽东，副
韦挺知海运，又别知河南漕事。仁师以漕路回远，恐
所输不时至，以便宜发近海租赋饷军，坐运卒亡命，
不以闻。除名。帝还至中山，起为中书舍人，检校刑部
侍郎。幸翠微宫，上《清暑赋》以讽，帝称善，赐帛五十段。
二十二年，迁中书侍郎，参知机务，被遇尤渥。中书令
褚遂良忌之。会有伏阁诉者，仁师不时上，帝大怒，流
连州。永徽初，授闾州刺史，卒。子挹。挹子湜。